ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА

ЗАКОН ЗА РАБОТНОТО ВРЕМЕ НА МОБИЛНИТЕ РАБОТНИЦИ ВО ПАТНИОТ СООБРАЌАЈ И УРЕДИТЕ ЗА ЗАПИШУВАЊЕ ВО ПАТНИОТ СООБРАЌАЈ

Член 1

Во Законот за работното време на мобилните работници во патниот сообраќај и уредите за запишување во патниот сообраќај („Службен весник на РМ“ бр.140/18) во член 4 ставот (3) се менува и гласи:

„Сите возила за кои возачот треба да ги почитува правилата пропишани со овој закон треба да имаат вграден тахограф.“

Ставот (4) се менува и гласи:

„Одредбите од овој закон и подзаконските акти донесени врз основа на овој закон се применуваат за внатрешен или меѓународен превоз на стоки и патници на возачи од Република Македонија, Европска Унија и земјите потписнички на TCT (Transport Community Treaty). За сите други земји важат одредбите од Европската спогодба за работа на екипажот на возилата кои вршат меѓународен превоз (АЕТР) (во натамошен текст: АЕТР).“

Во ставот (5) по зборот „дигитален“ се додаваат зборовите „или паметен“.

Во ставот (6) точка ж) зборовите „превоз на стоки за сопствени потреби и“ се заменуваат со зборовите „некомерцијален превоз на стоки;“.

Во точката з) точката на крајот од реченицата се брише, се става сврзникот „и“ и се додава нова точка „ѕ)“ која гласи:

„ѕ) возила или комбинации на возила со максимална дозволена маса не поголема од 7,5 тони што се користат за носење материјали, опрема или машини кои што служат за употреба на возачот во текот на неговата работа односно возење или за испорака на стоки што се произведуваат на занаетчиска основа, но само во радиус од 100 km од седиштето на претпријатието и под услов управувањето со возилото да не претставува главна активност на возачот, а транспортот да не се врши со изнајмување или за надомест.“

Член 2

Во членот 5 став (1) точка 1 по зборот „дигитален“ се додаваат зборовите „и паметен“.

Во точка 33. по зборот „**дигитален**“ се додаваат зборовите „**или паметен**“, а зборовите „вклучуваќи идинтификација“ се заменуваат со зборовите „вклучувајќи идентификација“.

Во точка 41. по зборот „дигитален“ се додаваат зборовите „или паметен“, зборот „штампање“ се заменува со зборот „печатење“, сврзникот на крајот на реченицата се брише, се става „точка и запирка“ и се додаваат пет нови точки 42, 43, 44, 45 и 46 кои гласат:

„42. „Некомерцијален превоз“ значи секој патен превоз, различен од превозот за наем или надомест или за сопствена сметка, за кој не се добива директен или индиректен надомест и што директно или индиректно не создава никаков приход за возачот на возилото или за други, а кое не е поврзано со професионална или комерцијална дејност;

43. „Аналоген тахограф“ е уред кој се вградува во моторни возила за автоматско или полуавтоматско прикажување и евидентирање на податоци за движењето на возилото и времетраењето на активноста на возачот;

44. „Дигитален тахограф“ е уред кој користи мемориска картичка и се вградува во моторни возила за автоматско или полуавтоматско прикажување, евидентирање, печатење, чување и преземање податоци за движењето на возилото и времетраењето на активноста на возачот;

45. „Паметен тахограф од прва генерација“ е дигитален тахограф кој ги исполнува барањата од став (1) од член 24-а, од член 24-б и 24-в од овој закон, како и од подзаконските акти кои произлегуваат од овој закон;

46. „Паметен тахограф од втора генерација“ е дигитален тахограф кој покрај одредбите од точка 45 на овој член, ги исполнува и барањата пропишани во став (2), (3) и (4) од член 24-а од овој закон и“

Точката 42. станува точка 47..

Член 3

Во членот 13 ставот (5) се менува и гласи:

„Возачот го евидентира како друга работа секое поминато време согласно член 5 точка 19. од овој закон, како и секое време поминато во возење на возило кое не е опфатено со одредбите од овој закон, а кое се користи за комерцијални операции. Сите периоди на достапност ќе ги евидентира согласно член 5 точка 18. од овој закон. Овој запис се внесува рачно на лист за евиденција или со отпечатување на испис или со употреба на опција за рачно внесување на уредот за запишување.“

Во ставот (10) по зборот „дигитален“ се додаваат зборовите „или паметен“.

Член 4

Во членот 14 по ставот (4) се додава нов став (5) кој гласи:

„(5) Возачот ангажиран во повеќечлен екипаж, може да направи пауза од 45 минути во возилото додека е управувано од друг возач, под услов возачот што ја прави паузата да не е вклучен во помагање на возачот што го управува возилото.“

Во ставот (5) кој станува став (6) зборовите „(1), (2), (3) и (4)“ се заменуваат со зборовите „(1), (2), (3), (4) и (5)“.

Член 5

Во членот 15 став (7) во алинеја 3 која станува точка в) по зборот „дигитален“ се додаваат зборовите „или паметен“.

Алинејата 4 станува точка г).

По ставот (14) се додава нов став (15) кој гласи:

„(15) Редовниот неделен одмор и секој неделен одмор подолг од 45 часа кој се користи како надомест на претходните скратени неделни одмори не може да се помине во возилото, туку се поминува со сместување на соодветно место за одмор со санитарни простории. Сите трошоци за сместување на возачот вон возилото се на терет на работодавачот.“

Член 6

По членот 15 се додава нов член 15-а кој гласи:

„Член 15-а

(1) Надлежната институција за управување со државни патишта доставува информации за безбедни паркинг места лесно достапни за возачите вклучени во превоз на стоки и патници по пат. Надлежната институција за управување со државни патишта објавува список на безбедни паркинг места, со цел на возачите да им се обезбеди соодветно:

— откривање и спречување на упад,

— осветлување и видливост,

— точки и процедури за контакт за итни случаи,

— санитарни јазли погодни за родот,

— опции за купување храна и пијалоци,

— комуникациски врски и

— електрично напојување.

(2) Надлежната институција за управување со државни патишта го објавува и ажурира списокот на безбедни паркинг места од став (1) на овој член на својата официјална веб-страна.

(3) Посебните прописи и услови за безбедни паркинг места ги пропишува министерот за транспорт и врски.“

Член 7

Членот 16 се менува и гласи:

„(1) По исклучок од член 15 од законот, кога возачот придружува возило што се превезува со траект или воз и зема редовен дневен одмор или скратен неделен одмор, тој период може да биде прекинат најмногу двапати со други активности кои вкупно не надминуваат повеќе од еден час. За време на тој редовен дневен одмор или скратен неделен одмор, возачот треба да има пристап до кабина за спиење, кревет или купе. Во однос на редовниот неделен одмор, овој исклучок се применува само за патувања со траект или воз каде што:

а) патувањето е планирано за 8 часа или повеќе и

б) возачот има пристап до кабина за спиење во траектот или во возот.

(2) Секое време поминато на патување до локацијата за преземање на возило на кое се однесува овој закон или за враќање од таа локација, кога возилото не е ниту во местото на живеење на возачот ниту во просториите на работодавачот, нема да се смета за одмор или пауза освен ако возачот е на траект или воз и има пристап до кабина за спиење, кревет или купе.

(3) Секое време поминато од страна на возачот управувајќи возило на кое не се однесува овој закон до или од возилото на кое се применува овој закон, а кое не е во местото на живеење на возачот или во просториите на работодавачот, ќе се смета како друга работа.“

Член 8

Во членот 17 во ставовите (11) и (15) по зборот „дигитален“ се додаваат зборовите „или паметен“.

По ставот (15) се додава нов став (16) кој гласи:

„(16) Превозниците не смеат да исплаќаат никаков дополнителен надоместок на возачите, дури ни во форма на бонус или додаток на плата, а кој е поврзан со изминати километри, брзина на испорака и/или вредност на стоката, доколку надоместокот е од таков вид што ја загрозува безбедноста на патиштата и/или поттикнува прекршување на одредбите од овој закон.“

Член 9

Во членот 18 став (2) по зборот „дигитален“ се додаваат зборовите „ или паметен“.

Член 10

По членот 20 се додава нов член 20-а кој гласи:

„Член 20-а

(1) Тахографите се вградуваат и се користат во возила регистрирани во Република Северна Македонија, а кои се користат за патен превоз на патници или стока согласно член 4 од законот.

(2) Тахографите не се вградуваат и не се користат во возила регистрирани во Република Северна Македонија, а кои се користат за патен превоз на патници или стока, согласно член 4 став (6) од законот.

Член 11

Во членот 22 став (1) зборот „кој“ се заменува со зборот „кои“, по зборот „дигитален“ се додаваат зборовите „или паметен“, а по зборот „дигиталниот“ се додаваат зборовите „или паметниот“.

Во ставот (4) по зборот „дигитален“ се додават зборовите „или паметен“.

Член 12

Во членот 23 став (3) по зборот „дигитален“ се додаваат зборовите „или паметен“.

Во ставот (8) по зборот „дигитален“ се додаваат зборовите „или паметен“, а по зборот „дигиталниот“ се додаваат зборовите „или паметниот“.

Член 13

Во членот 24 став (3) алинеја 2 по зборот „дигитален“ се додаваат зборовите „или паметен“.

Во ставот (4) по зборот „дигиталниот“ се додаваат зборовите „или паметниот“.

Член 14

По членот 24 се додаваат четири нови членови 24-а, 24-б и 24-в кои гласат:

„VI-А. ПАМЕТНИ ТАХОГРАФИ

**Запишување на положбата на возилото на одредени места во тек на дневното работно време**

Член 24-а

(1) Паметниот тахограф користи сателитски сигнал за поддршка, односно за потврда на информациите од сензорот за движење и за таа цел користи услуга за позиционирање за чие остварување се користат само сервисни врски кои бесплатно ја даваат оваа услуга.

(2) Позицијата на возилото опремено со паметен тахограф од втора генерација автоматски се запишува на следните точки или во точката најблиску до нив каде што е достапен сателитски сигнал:

- почетното место на дневното работно време;

- секогаш кога возилото ќе премине граничен премин;

- секогаш кога возилото врши активности за утовар или истовар;

- на секои три часа акумулирано време на возење и

- крајното место од дневното работно време.

(3) Паметниот тахограф од втора генерација евидентира и дали возилото е користено за превоз на товар или патници.

(4) Ниту еден позиционен податок нема да биде трајно зачуван во тахографот освен позициите наведени во став (2) од овој член, запишани во географски координати.

**Далечинско рано откривање на можна манипулација или злоупотреба**

Член 24-б

(1) Паметните тахографи се опремени со уреди за комуникација со надлежните органи за инспекциски надзор и во ситуации додека возилото е во движење.

(2) Надлежните органи за инспекциски надзор треба да обезбедат опрема за далечинско рано откривање на можни манипулации или злоупотреби, која е неопходна за да се овозможи размената на податоците наведена во став (4) од овој член.

(3) Комуникацијата наведена од став (1) на овој член се воспоставува со тахографот само кога тоа ќе го побара опремата на надлежните органи за инспекциски надзор.

(4) Податоците што се разменуваат за време на комуникацијата се ограничени на податоците потребни за насочени проверки на возилата покрај патот со потенцијално манипулиран или злоупотребен тахограф. Таквите податоци се однесуваат на следните настани или податоци снимени од тахографот:

- последниот обид за нарушување на безбедноста,

- најдолгиот прекин на напојувањето,

- дефект на сензорот,

- грешка во податоците за движење,

- конфликт со движење на возилото,

- возење без валидна картичка,

- вметнување картичка додека возилото е во движење,

- податоци за прилагодување на времето,

- податоци за калибрација вклучувајќи ги датумите на двете последни калибрации,

- регистарски број на возило,

- брзина снимена од тахографот и

- надминување на максималното време на возење.

(5) Разменетите податоци се користат со единствена цел да се потврди исполнетоста на барањата од овој закон. Податоците не се пренесуваат на други субјекти освен на органите кои ги контролираат периодите на возење и одмор и до судските органи.

(6) Надлежните органи за инспекциски надзор можат да ги чуваат податоците само за време на проверката на пат и ќе се избришат најдоцна три часа по нивната комуникација, освен ако податоците не укажуваат на можна манипулација или злоупотреба на тахографот. Доколку, во текот на последователната проверка на патот, манипулацијата или злоупотребата не се потврди, пренесените податоци ќе се избришат.

(7) Во никој случај комуникацијата за далечинско рано откривање од видот опишан во овој член нема да доведе до автоматски казни или казни за возачот или превозникот. Надлежните органи за инспекциски надзор, врз основа на разменетите податоци, може да одлучат да извршат проверка на возилото и тахографот. Резултатот од далечинската комуникација не ги спречува надлежните органи за инспекциски надзор да вршат и случајни проверки на патот.

**Поврзување со интелигентните транспортни системи**

Член 24-в

(1) Паметните тахографи што се фабрички вградени во возилата можат да бидат опремени со стандардизирана електронска комуникациска мрежа (interface) преку која податоците што ги запишува или генерира тахографот ќе можат оперативно да се користат со надворешен уред, доколку се исполнети следните услови:

а) електронската комуникациска мрежа да не влијае на автентичноста и интегритетот на податоците запишани од тахографот,

б) електронската комуникациска мрежа да е во согласност со одредбите од овој закон и со подзаконските акти кои произлегуваат од овој закон и

в) надворешниот уред поврзан со електронската комуникациска мрежа може да има пристап до личните податоци, вклучително и податоците за географска локација, само по претходно овластување на возачот на кој се однесуваат податоците.

(2) Возилата кои се фабрички опремени со паметен тахограф од втора генерација ќе бидат фабрички опремени со електронска комуникациска мрежа од став (1) на овој член.“

Член 15

Во членот 25 став (1) се менува и гласи:

„Вградување, проверка, контрола и поправка на тахографи можат да вршат правни лица (во натамошниот текст: работилници) овластени од министерот за транспорт и врски. Вршењето на овие активности се состои најмалку од следново:

- дали тахографот е правилно инсталиран и соодветен за возилото,

- дали тахографот работи правилно,

- дали тахографот има ознака за типско одобрение,

- дали е прицврстена типската плочка,

- сите пломби се непроменети и валидни,

- дали има уреди за манипулација поврзани со тахографот или траги од употреба на такви уреди и

- која е големината на пневматиците и вистинскиот обем на пневматиците.“

Во ставот (2) по зборовите „може да врши“ се додава зборот „вградување,“.

Во ставот (3) по зборот „дигитален“ се додаваат зборовите „или паметен“.

Во ставот (6) по зборот „аналогни“ се става запирка, а зборовите „и за дигитални“ се заменуваат со зборовите „дигитални и за паметни“.

Во ставот (8) по алинеја 2 се додава нова алинеја 3 која гласи:

„ - при промена на идентификацискиот број на возилото (број на шасија),“.

Алинеите 3 и 4 стануваат алинеи 4 и 5.

Во ставот (10) зборовите „и за двата вида тахографи, под услов за секој вид на тахограф да има посебно овластување“ се менуваат со зборовите „за сите видови тахографи, со тоа што за дигиталните и паметните тахографи се издава едно овластување, а за аналогните друго посебно овластување“.

Член 16

Во член 27 по ставот (1) се додаваат осум нови ставови (2), (3), (4), (5), (6), (7), (8) и (9), кои гласат:

„(2) Овластените работилници, во согласност со спецификациите од типското одобрение на предметниот тахограф, го пломбираат тахографот откако ќе потврдат дека тој функционира правилно, особено осигурувајќи се дека ниту еден уред за манипулација не може да ги манипулира или менува снимените податоци.

(3) Овластената работилница или производителот на возилото кога се работи за ново возило, поставува посебна ознака на пломбите што ги става и, дополнително, за дигиталните или паметните тахографи, ги внесува електронските безбедносни податоци за вршење на проверки за автентикација.

(4) За да се потврди дека поставувањето на тахографот е извршено во согласност со барањата на овој Закон, се поставува налепница на начин што ќе биде јасно видлива и лесно достапна.

(5) Компонентите на тахографот се пломбираат во согласност со спецификациите од типското одобрение на предметниот тахограф. Сите приклучоци со тахографот кои се потенцијално подложни на манипулации, вклучително и поврзувањето помеѓу сензорот за движење и менувачот исто така треба да бидат пломбирани.

(6) Пломбата се отстранува или крши само:

- од работилници овластени од Министерството за транспорт и врски, или од службеници од надзорните органи кои се соодветно обучени и овластени, исклучиво за целите на инспекциски надзор,

- заради поправка или модификација на возилото што влијае на пломбата. Во таков случај, во возилото се чува писмена изјава во која се наведува датумот и времето кога е скршена пломбата и се наведуваат причините за отстранувањето на пломбата.

(7) Отстранетите или скршените пломби се заменуваат во работилница овластена од Министерството за транспорт и врски без непотребно одложување, а најдоцна во рок од седум дена од нивното отстранување или кршење. Кога пломбите се отстранети или скршени за целите на инспекциски надзор, тие може да се заменат од надзорните органи кои се опремени со опрема за пломбирање и единствена посебна ознака без непотребно одложување или ако надзорните органи не се опремени со опрема за пломбирање, возилото се упатува во најблиската овластена работилница за тахографи.

(8) Кога службеник од надзорните органи отстранува пломба, контролната картичка се вметнува во тахографот од моментот на отстранување на пломбата до завршување на инспекцијата, вклучително и во случај на поставување на нова пломба. Службеникот од надзорниот орган издава писмена изјава која ги содржи најмалку следните информации:

- идентификациски број на возилото (број на шасија),

- име на службеникот,

- контролен орган и земја,

- број на контролната картичка,

- број на отстранетата пломба,

- датум и време на отстранување на пломбите и

- број на новата пломба, во случај кога надзорниот огран поставил нова.

(9) Пред замена на пломбите, треба да се изврши проверка и калибрација на тахографот од страна на работилница овластена од Министерството за транспорт и врски, освен кога пломбата е отстранета или скршена за контролни цели и заменета од службеник од инспекциски орган.

Ставот (2) станува став (10).“

Член 17

Во членот 28 став (2) алинејата 6 се менува и гласи:

„- за поправки на аналогни тахографи треба да има правно регулиран однос со производителот на тахографи или со негов овластен претставник“.

Член 18

Во членот 31 став (1) алинеите 6 и 7 се бришат.

Член 19

Во членот 32 став (1) во алинеја 2 по зборот „тип“ се додаваат зборовите

„или од одобрен производител на опрема за калибрација на тахографи“.

Член 20

Во членот 33 став (1) по зборот „дигитален“ се додаваат зборовите „и/или паметен“.

Член 21

Во членот 36 став (9) зборовите „15 дена“ се заменуваат со зборовите „30 дена“, а зборот „пет“ се заменува со зборот „осум“.

Зборот „одлучива“ се заменува со зборот „одлучува“.

По ставот (10) се додава нов став (11) кој гласи:

„(11) Доколку издавачот на картички предвиди итна постапка за издавање на картички, роковите од став (9) на овој член се намалуваат на 48 часа, освен ако издавачот не предвиди друг рок, но не подолг од 48 часа, со тоа што не се земаат во предвид неработните денови на службата за издавање возачки дозволи при Министерството за внатрешни работи.“

Ставот (11) станува став (12).

Член 22

Во членот 44 став (4) во алинеја 1 по зборот „возачот“ се става запирка и се додаваат зборовите „важечки број на возачка дозвола и земја на издавање на возачката дозвола, статус на картичката на возачот и број на картичката на возачот“.

Член 23

Членот 48 се менува и гласи:

„(1) При вршење на инспекцискиот надзор, инспекторите од членот 47 на овој закон, изрекуваат инспекциски мерки за отстранување на утврдените неправилности и недостатоци согласно Законот за инспекциски надзор.

(2) Ако при вршење на инспекцискиот надзор, инспекторите од членот 47 на овој закон, утврдат недостатоци, со решение изрекуваат опомена и определуваат рок во кој субјектот на инспекциски надзор е должен да ги отстрани неправилностите и недостатоците утврдени со записник.

(3) По исклучок од ставот (2) на овој член, во случај кога инспекторот ќе оцени дека утврдените неправилности и недостатоци можат да предизвикаат или предизвикуваат непосредна опасност по животот и здравјето на луѓето или финансиска штета, или штета по имотот од поголема вредност или загрозување на животната средина или загрозување на јавниот интерес, со решение изрекува друга инспекциска мерка, како задолжување, наредба, забрана и друга мерка, доколку е утврдено со посебен закон, со која најсоодветно ќе се постигне целта на инспекцискиот надзор.

(4) Доколку субјектот на инспекциски надзор не постапи согласно со решението од ставовите (2) и (3) на овој член, инспекторите од членот 47 на овој закон ќе поднесат барање за поведување на прекршочна постапка.

(5) Против решението на инспекторите од членот 47 на овој закон, може да се изјави жалба во рок од 15 дена од денот на приемот на решението од надлежниот орган за одлучување во втор степен.

(6) Жалбата не го одлага извршувањето на решението.“

Член 24

Членот 49 се брише.

Член 25

Во членот 50 став (7) точка а) по зборот „дигитален“ се додаваат зборовите „или паметен“.

Во ставот (10) точка б. в. и и. по зборот „дигитален“ се додаваат зборовите „или паметен“.

Во точката г. по зборот „дигиталниот“ се додаваат зборовите „или паметниот“.

Член 26

Во членот 51 став (1) точка 1) алинеја 3 и во точка 2) алинеја 3 по зборот „дигитален“ се става запирка и се додаваат зборовите „односно паметен“.

Член 27

Во членот 52 став (3) точка д) по зборот „дигитален“ се додаваат зборовите „односно паметен“.

Во ставот (4) точка 1) по зборот „дигитален“ се додаваат зборовите „или паметен“.

Член 28

Во членот 53 став (1) зборовите „за дигиталните тахографи“ се бришат.

Член 29

Во член 54 став (3) точка г) по зборот „дигитален“ се додаваат зборовите „или паметен“.

Член 30

Во членот 55 во ставот (1) зборовите „износ од 5.000 евра“ се заменуваат со зборовите „износ од 4.000 до 5.000 евра“.

Во алинеја 1 по зборот „дигитален“ се додаваат зборовите „или паметен“.

Во алинеите 10, 11 и 24 по зборот „дигиталниот“ се додаваат зборовите „или паметниот“.

Во ставот (2) зборовите „висина од 30% од одмерената казна за правното лице“ се заменуваат со зборовите „износ од 400 евра во денарска противвредност“.

Во ставот (3) зборовите „висина од 3.000 евра“ се заменуваат со зборовите „износ од 2.000 до 3.000 евра“.

Во ставот (4) зборовите „висина од 30% од одмерената казна за трговецот поединец“ се заменуваат со зборовите „износ од 200 евра во денарска противвредност“.

Член 31

Во членот 56 став (1) зборовите „износ од 5.000 евра“ се заменуваат со зборовите „износ од 4.000 до 5.000 евра“.

Во алинеја 10 по зборот „дигитален“ се додаваат зборовите „или паметен“.

Во ставот (2) зборовите „висина од 30% од одмерената казна за правното лице“ се заменуваат со зборовите „износ од 400 евра во денарска противвредност“.

Во ставот (3) зборовите „висина од 3.000 евра“ се заменуваат со зборовите „износ од 2.000 до 3.000 евра“.

Во ставот (4) зборовите „висина од 30% од одмерената казна за трговецот поединец“ се заменуваат со зборовите „износ од 200 евра во денарска противвредност“.

Член 33

Во членот 57 став (1) зборовите „износ од 3.000 евра“ се заменуваат со зборовите „износ од 2.000 до 3.000 евра“.

Во ставот (2) зборовите „висина од 30% од одмерената казна за правното лице“ се заменуваат со зборовите „износ од 300 евра во денарска противвредност“.

Во ставот (3) зборовите „висина од 1.800 евра“ се заменуваат со зборовите „износ од 1.000 до 1.800 евра“.

Во ставот (4) зборовите „висина од 30% од одмерената казна за трговецот поединец“ се заменуваат со зборовите „износ од 150 евра во денарска противвредност“.

Член 34

Во членот 58 став (1) зборовите „фиксен износ од 2.000 евра“ се заменуваат со зборовите „износ од 1.500 до 2.000 евра“.

Во ставот (1) во алинеите 18 и 25 по зборот „дигиталниот“ се додаваат зборовите „или паметниот“.

Во ставот (2) зборовите „висина од 30% од одмерената казна за правното лице“ се заменуваат со зборовите „износ од 250 евра во денарска противвредност“.

Во ставот (3) зборовите „висина од 1.200 евра“ се заменуваат со зборовите „износ од 1.000 до 1.200 евра“.

Во ставот (4) зборовите „висина од 30% од одмерената казна за трговецот поединец“ се заменуваат со зборовите „износ од 150 евра во денарска противвредност“.

Член 35

Во членот 59 став (1) зборовите „фиксен износ од 1.000 евра“ се заменуваат со зборовите „износ од 800 до 1.000 евра“.

Во алинеја 1 по зборот „дигиталниот“ се додаваат зборовите „или паметниот“.

Во ставот (2) зборовите „висина од 30% од одмерената казна за правното лице“ се заменуваат со зборовите „износ од 250 евра во денарска противвредност“.

Во ставот (3) зборовите „висина од 600 евра“ се заменуваат со зборовите „износ од 300 до 600 евра“.

Во ставот (4) зборовите „висина од 30% од одмерената казна за трговецот поединец“ се заменуваат со зборовите „износ од 150 евра во денарска противвредност“.

Член 36

Во членот 60 став (1) зборовите „износ од 1000 евра“ се заменуваат со зборовите „износ од 250 евра“.

Во членот 60 став (1) во алинеите 2, 6, 8, 11 и 12 по зборот „дигиталниот“ се додаваат зборовите „или паметниот“.

Во алинеја 10 по зборот „дигитален“ се додаваат зборовите „или паметен“.

Член 37

Во членот 61 став (1) зборовите „износ од 1.000 евра“ се заменуваат со зборовите „износ од 800 до 1.000 евра“.

Член 38

Во членот 62 став (1) зборовите „износ од 1000 евра“ се заменуваат со зборовите „износ од 250 евра“.

Во алинејата 16 по зборот „дигитален“ се додаваат зборовите „или паметен“.

Член 39

Во членот 63 став (1) зборовите „износ од 500 евра“ се заменуваат со зборовите „износ од 200 евра“.

Во алинејата 18 по зборот „дигитален“ се додаваат зборовите „или паметен“.

Во алинејата 19 по зборот „дигиталниот“ се додаваат зборовите „или паметниот“.

Член 40

Во членот 64 став (1) зборовите „износ од 200 евра“ се заменуваат со зборовите „износ од 150 евра“.

Во алинејата 13 по зборот „дигитален“ се додаваат зборовите „или паметен“.

Во алинејата 17 по зборот „дигиталниот“ се додаваат зборовите „или паметниот“.

Член 41

Членот 65 се менува и гласи:

„(1) Кога надлежните инспектори од членот 47 од овој закон ќе утврдат дека е сторен прекршок од членовите 61 став (2), 63 и 64 од овој закон, пред поднесување на барање за поведување прекршочна постапка пред прекршочен орган ќе спроведат постапка за порамнување со издавање на прекршочен патен налог согласно со Законот за прекршоците.“

(2) Барањата за поведување на прекршочната постапка за прекршоците се поднесуваат до Министерството за транспорт и врски пред Комисијата за прекршоци (во натамошниот текст: Комисијата) формирана од министерот за транспорт и врски.

(3) Комисијата од ставот (2) на овој член е составена од два члена и претседател.

(4) Членовите на Комисијата од ставот (2) на овој член имаат завршено високо образование и работно искуство од најмалку две години, а претседателот е дипломиран правник со положен правосуден испит и работно искуство од најмалку четири години.

(4) Против решението на Комисијата може да се поднесе жалба во рок од осум дена од денот на приемот на решението преку прекршочниот орган до надлежниот орган за одлучување во втор степен.

(5) Формата и содржината на прекршочниот платен налог за прекршоците предвидени во ставот (1) на овој член ги пропишува министерот за транспорт и врски.“

Член 42

Членот 66 се менува и гласи:

„(1) Кога надлежните инспектори од членот 47 од овој закон, ќе утврдат дека е сторен прекршок од членовите 55, 56, 57, 58, 59, 60, 61 став (1) и 62 од овој закон, пред поднесување на барање за поведување прекршочна постапка пред надлежен суд ќе спроведат постапка за порамнување со издавање на прекршочен патен налог согласно со Законот за прекршоците.

(2) Формата и содржината на прекршочниот платен налог за прекршоците предвидени во ставот (1) на овој член ги пропишува министерот за транспорт и врски.“

Член 43

Членот 68 се менува и гласи:

„Одмерувањето на висината на глобата која е пропишана со овој закон се врши согласно со одредбите од Законот за прекршоците.“

Член 44

(1) Возилата кои се употребуваат во внатрешен и меѓународен превоз мора да имаат вграден дигитален тахограф ако се произведени по 16.06.2010 година.

(2) Возилата кои се употребуваат во внатрешен и меѓународен превоз мора да имаат вграден паметен тахограф од прва генерација ако се произведени 30 дена по стапување во сила на овој закон.

(3) Возилата кои се употребуваат во внатрешен и меѓународен превоз мора да имаат вграден паметен тахограф од втора генерација ако се произведени по 21.08.2023 година.

(4) Најдоцна до 21.08.2026 година, следните категории возила кои учествуваат во меѓународен превоз на стоки, а кој вклучува земји од Европската Унија, треба да бидат опремени со паметен тахограф од втора генерација:

а) возила опремени со аналоген тахограф,

б) возила опремени со дигитален тахограф од прва генерација,

в) возила опремени со дигитален тахограф од втора генерација и

г) возила опремени со дигитален тахограф од трета генерација.

(5) Најдоцна до 21.08.2027 година, возилата што се опремени со паметен тахограф од прва генерација, а кои учествуваат во меѓународен превоз на стоки кој вклучува земји од Европската Унија, треба да бидат опремени со паметен тахограф од втора генерација.

Член 45

(1) Овластувањата за работилници за дигитални тахографи издадени согласно член 25 став (10) од овој закон ќе се укинат во рок од една година од стапување на сила на овие измени, а ќе се заменат со ново заедничко овластување за дигитални и паметни тахографи, а за чија измена, работилниците ќе треба да достават барање за измена на овластувањето со прилог документација:

- копија од претходното овластување за дигитални тахографи,

- тековна состојба,

- доказ за обука за паметни тахографи и

- список на опрема за проверка на паметни тахографи.

(2) Доколку барењето за измена не биде доставено во рокот предвиден од ставот (1) на овој член, овластувањето за дигитални тахографи ќе биде одземено.

Член 46

(1) Од 1 јули 2026 година овој закон се применува и на возачи кои управуваат со возила чија максимална маса е поголема од 2,5 тони и/или заедно со приклучното возило надминува повеќе од 2,5 тони.

(2) Од 1 јули 2026 година возилата чија максимална маса и/или заедно со приклучното возило е поголема од 2,5 тони, кои учествуваат за превоз во патниот сообраќај, треба да имаат вграден тахограф.

Член 47

Започнатите постапки до денот на влегување во сила на овој закон ќе завршат согласно Законот за работното време на мобилните работници во патниот сообраќај и уредите за запишување во патниот сообраќај („Службен весник на Република Македонија“ бр. 140/2018).

Член 48

Подзаконските акти предвидени со овој закон ќе се донесат во рок од шест месеци од денот на влегувањето во сила на овој закон.

Член 49

Овој закон влегува во сила осмиот ден од денот на објавувањето во „Службен весник на Република Северна Македонија“.